ΓΝΩΜΗ ΤΟΥ ΣΥΜΒΟΥΛΙΟΥ της 8ης Φεβρουαρίου 1999 για το πρόγραμμα σύγκλισης της Σουηδίας, 1998-2001 (1999/C 68/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 9 παράγραφοι 1 και 2,

τη σύσταση της Επιτροπής,

μετά από διαβούλευση με την οικονομική και δημοσιονομική επιτροπή,

ΕΚΔΙΔΕΙ ΤΗΝ ΠΑΡΟΥΣΑ ΓΝΩΜΗ:

Στις 8 Φεβρουαρίου 1999, το Συμβούλιο εξέτασε το πρόγραμμα σύγκλισης της Σουηδίας, το οποίο καλύπτει την περίοδο 1998-2001. Το πρόγραμμα αυτό προβλέπει δημοσιονομικά πλεονάσματα ως το 2001, με μεσοπρόθεσμο στόχο των σουηδικών αρχών να επιτύχουν σταδιακά πλεόνασμα 2 % του ΑΕγχΠ στον οικονομικό κύκλο. Το Συμβούλιο εκτιμά ότι ο στόχος αυτός είναι κατάλληλος, λαμβάνοντας υπόψη ιδιαίτερα την προβλεπόμενη γήρανση του πληθυσμού και εκφράζει την ικανοποίησή του για τη σημασία που δίνει το πρόγραμμα στην εξασφάλιση μακροοικονομικής σταθερότητας. Επίσης, το Συμβούλιο θεωρεί ότι το πρόγραμμα είναι σύμφωνα με τους γενικούς προσανατολισμούς των οικονομικών πολιτικών των κρατών μελών που εγκρίθηκαν κατά το Ευρωπαϊκό Συμβούλιο του Κάρντιφ.

Το πρόγραμμα βασίζεται σε μακροοικονομικές προβλέψεις που περιλαμβάνουν ετήσια αύξηση του ΑΕγχΠ κατά 2,4 %. Μολονότι εκτιμά ότι, η αύξηση που προβλέπεται από το πρόγραμμα σύγκλισης προϋποθέτει κάποια αύξηση του δυνητικού ρυθμού αύξησης της σουηδικής οικονομίας, το Συμβούλιο θεωρεί ότι πρόκειται για ρεαλιστικό στόχο που μπορεί να επιτευχθεί με βάση τις οικονομικές επιδόσεις των τελευταίων ετών.

Σήμερα, η Σουηδία πληροί άνετα το κριτήριο σύγκλισης του πληθωρισμού. Οι προοπτικές του πληθωρισμού είναι θετικές και οι προβλέψεις για τον πληθωρισμό υπήρξαν επί έτη συνεπείς με τη σταθερότητα των τιμών. Ωστόσο, λόγω του ιστορικού του καθορισμού των μισθών στη Σουηδία, το Συμβούλιο συνιστά κάποια επαγρύπνηση στο επίπεδο της εξέλιξης των μισθών. Το Συμβούλιο παροτρύνει επίσης τη Σουηδία να συνεχίσει τις προσπάθειές της για τον πληθωρισμό ώστε να διασφαλιστεί η συνέπεια με τον στόχο της σταθερότητας των τιμών της ΕΚΤ.

Σε ό,τι αφορά τα μακροπρόθεσμα επιτόκια, η Σουηδία ικανοποιεί εδώ και αρκετό καιρό το σχετικό κριτήριο σύγκλισης. Το γεγονός αυτό δείχνει την πρόοδο που πραγματοποιήθηκε από τη σουηδική οικονομία ως προς τη σταθερότητα και την ανάκτηση της εμπιστοσύνης με την εφαρμογή μακροοικονομικής πολιτικής προσανατολισμένης στη σταθερότητα και τις πρόσφατες επιτυχίες της δημοσιονομικής εξυγίανσης. Ωστόσο, η ενίσχυση της αξιοπιστίας του πλαισίου της οικονομικής πολιτικής, δεν απέδωσε ακόμη όλα τα αναμενόμενα αποτελέσματα στο επίπεδο της σταθερότητας της συναλλαγματικής ισοτιμίας. Επιπλέον, το Συμβούλιο σημειώνει ότι, η πρόκριση για την ΟΝΕ θα απαιτήσει να επιδείξει η Σουηδία τη δυνατότητά της να ευθυγραμμιστεί με την κατάλληλη ισοτιμία μεταξύ της κορώνας και του ευρώ, για επαρκές χρονικό διάστημα, χωρίς μείζονες εντάσεις. Για το σκοπό αυτό, το Συμβούλιο προσδοκά ότι η Σουηδία θα αποφασίσει να συμμετάσχει στο ΜΣ12, την κατάλληλη στιγμή.

Το Συμβούλιο εκφράζει την ικανοποίησή του για το γεγονός ότι, το πρόγραμμα σύγκλισης αποσκοπεί στη συνέχιση της πρόσφατης προόδου της δημοσιονομικής εξυγίανσης με αυξανόμενα πλεονάσματα του προϋπολογισμού. Οι δημοσιονομικοί στόχοι του προγράμματος προβλέπουν περιθώριο ασφαλείας που θα διασφαλίζει ότι ο γενικός κρατικός προϋπολογισμός δεν θα υπερβεί την τιμή αναφοράς του 3 % του ΑΕγχΠ υπό κανονικές συνθήκες. Το Συμβούλιο θεωρεί, συνεπώς, ότι η Σουηδία συμμορφώθηκε προς τις υποχρεώσεις του συμφώνου σταθερότητας και ανάπτυξης. Το Συμβούλιο χαιρετίζει τα μέτρα που εγκρίθηκαν για τη βελτίωση του ελέγχου των δημόσιων δαπανών, τα οποία εμπνέονται από τις συστάσεις των γενικών προσανατολισμών των οικονομικών πολιτικών. Το Συμβούλιο εκφράζει, επίσης, την ικανοποίησή του για την πρόσφατη μείωση του δημόσιου χρέους και σημειώνει ότι, ο δείκτης του ακαθάριστου δημοσίου χρέους αναμένεται να μειωθεί κάτω από το όριο του 60 % του ΑΕγχΠ το 2001.

Το Συμβούλιο εκφράζει ιδιαίτερη ικανοποίηση για τον στόχο του προγράμματος να αυξηθεί το ποσοστό απασχόλησης, ιδιαίτερα γιατί θα μπορέσει έτσι να διευρυνθεί η φορολογική βάση και να δημιουργηθούν καλύτερες συνθήκες για τη μείωση του φορολογικού βάρους, Επιπλέον, το Συμβούλιο εκφράζει την ικανοποίησή του για το στόχο αύξησης της απασχόλησης και καλεί τις σουηδικές αρχές να προσπαθήσουν να επιτύχουν τον εν λόγω στόχο δίνοντας προτεραιότητα στη δημιουργία απασχόλησης στον ιδιωτικό τομέα. Το Συμβούλιο σημειώνει ότι, το πρόγραμμα δεν αναφέρεται λεπτομερώς στις πρόσφατες προσπάθειες διαρθρωτικής μεταρρύθμισης 7 διαπιστώνει, επίσης, ότι το πρόγραμμα δεν περιλαμβάνει λεπτομέρειες για τους μελλοντικούς προσανατολισμούς στο επίπεδο των διαρθρωτικών μεταρρυθμίσεων και ότι δεν επεκτείνεται στις στρατηγικές και τις προτεραιότητες σχετικά με τις επενδύσεις. Το Συμβούλιο συνιστά στη Σουηδία να ενισχύσει τις διαρθρωτικές μεταρρυθμίσεις των τελευταίων ετών και εκφράζει την ιδιαίτερη ικανοποίησή του για τη μελετώμενη μεταρρύθμιση του συνταξιοδοτικού συστήματος, το οποίο, λαμβανομένης υπόψη της προβλεπόμενης γήρανσης του πληθυσμού, αποτελεί καθοριστικό στοιχείο για την μακροπρόθεσμη σταθερότητα των δημόσιων οικονομικών.

(1) ΕΕ L 209 της 2.8.1997, σ. 1.